Folketing
2008-04-16

Jeg har forstået det sådan på regeringens politik, at man ikke vil skære i dagpengene. Jeg har også forstået, at det forslag, der var i 2003, blev trukket af samme årsag, nemlig at statsministeren havde meddelt, at man ikke ville skære i dagpengene. Så er det forbløffende for mig at se, at det her finanslovforslag indeholder besparelser på de supplerende dagpenge. Det, der er interessant ved det her, er, om ikke det rammer den målgruppe, som det ikke var tiltænkt at ramme. Det her kommer til at gå ud over de ufaglærte, det kommer til at gå ud over kvinderne, det kommer til at gå ud over arbejderne i fiskeindustrien og løsarbejderne. Hvorfor er man så forhippet på at borteliminere fiskeindustrien i Danmark? Der kan man simpelt hen ikke få det til at fungere, men det kan være, at finansministeren kan. Arbejdsgiveren kan jo ikke styre leverancerne af fisk, det er et spørgsmål om kvoter, det er et spørgsmål om vejrliget, og der har vi altså i dag et meget fleksibelt dagpengesystem. Hvorfor skal den produktion og den virksomhed ikke opretholdes i Danmark? Det kan den ikke med det forslag, der ligger her.